Neuvoston asetus (ETY) N:o 3730/87, annettu 10 päivänä joulukuuta 1987, yleisistä säännöistä yhteisön vähävaraisimmille henkilöille jaettavaksi tarkoitettujen elintarvikkeiden luovuttamisesta interventiovarastoista tietyille järjestöille



Virallinen lehti nro L 352 , 15/12/1987 s. 0001 - 0002

Suomenk. erityispainos Alue 5 Nide 4 s. 0126

Ruotsink. erityispainos Alue 5 Nide 4 s. 0126



NEUVOSTON ASETUS (ETY) N:o 3730/87, annettu 10 päivänä joulukuuta 1987, yleisistä säännöistä yhteisön vähävaraisimmille henkilöille jaettavaksi tarkoitettujen elintarvikkeiden luovuttamisesta interventiovarastoista tietyille järjestöille EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 43 artiklan, ottaa huomioon komission ehdotuksen, ottaa huomioon Euroopan parlamentin lausunnon(1), sekä katsoo, että vuosien 1986/1987 erityisen kylmän talven seurauksena yhteisö toteutti vuonna 1987 usean kuukauden ajan toimenpiteitä, jotka sisälsivät tiettyjen elintarvikkeiden luovuttamisen hyväntekeväisyysjärjestöille niiden jakamiseksi yhteisön vähävaraisimmille henkilöille, jäsenvaltioiden ja hyväntekeväisyysjärjestöjen, joita nämä toimenpiteet koskevat, toimittamat kertomukset osoittavat, että toimenpiteillä on ollut suuri merkitys avunsaajille, mutta ne aiheuttavat myös rahoitus- ja jakeluvaikeuksia useille kyseisistä järjestöistä, ja yhteisöllä on useiden maataloustuotteiden interventiovarastoissaan käytettävissä mahdollinen keino parantaa merkittävästi vähävaraisimpien kansalaistensa hyvinvointia; on yhteisön edun ja yhteisen maatalouspolitiikan tavoitteiden mukaista hyödyntää tätä mahdollisuutta jatkuvasti, kunnes varastot pienenevät tavanomaiselle tasolle, aiheellisia toimenpiteitä käyttöön ottamalla; edempänä tarkoitettujen toimenpiteiden soveltamisessa saadun kokemuksen olisi helpotettava kaikkien myöhempien samanluonteisten toimien järjestämistä; olisi koottava yhteen tekstiin tällaisten toimenpiteiden toteuttamista koskeva oikeudellinen peruste, ON ANTANUT TÄMÄN ASETUKSEN: 1 artikla Annetaan säännöksiä interventiovarastojen tuotteiden saattamiseksi tiettyjen järjestöjen käyttöön, jotta elintarvikkeita voidaan jakaa yhteisön vähävaraisimmille henkilöille. Nämä henkilöt saavat elintarvikkeet ilmaiseksi tai hintaan, joka ei missään tapauksessa ole nimetyille järjestöille toimen toteuttamisesta aiheutuneiden kustannusten oikeuttamaa tasoa korkeampi. Jakelu toteutetaan vuosittaisen suunnitelman mukaan, jonka komissio laatii jäsenvaltioiden toimittamien tietojen perusteella. 2 artikla 1. Kyseinen jäsenvaltio nimeää 1 artiklassa tarkoitetut järjestöt. 2. Jäsenvaltioiden, jotka haluavat soveltaa tätä toimenpidettä, on ilmoitettava siitä komissiolle joka vuosi hyvissä ajoin. 3 artikla Edellä 1 artiklassa tarkoitetut tuotteet luovutetaan ilmaiseksi nimetyille järjestöille. Niiden kirjanpitoarvo vastaa interventiohintaa, jota on tarvittaessa painotettu laatuerot huomioon ottavilla kertoimilla. 4 artikla Jollei 6 artiklassa tarkoitetuissa yksityiskohtaisissa soveltamissäännöissä toisin määrätä, tämän asetuksen mukaisesti suoritetuista toimista aiheutuvia menoja pidetään asetuksen (ETY) N:o 729/70(2) 1 artiklan 2 kohdan b alakohdan mukaisiin maatalousmarkkinoiden sääntelymenoihin sisältyvinä. Tämän vuoksi tämän asetuksen 1 artiklan mukaisesti luovutetut tuotteet rahoitetaan Euroopan maatalouden ohjaus- ja tukirahaston tukiosaston soveltuvan budjettikohdan määrärahoista, Euroopan yhteisöjen talousarvion sisällä. Säännöksiä voidaan myös antaa, jotta tämä rahoitus auttaisi kattamaan tuotteiden kuljetuskustannukset interventiokeskuksista sekä hallinnolliset kustannukset, jotka aiheutuvat nimetyille järjestöille toimen hoidosta, lukuun ottamatta 1 artiklan soveltamisen yhteydessä avunsaajalle aiheutuvia kustannuksia. 5 artikla Komissio esittää Euroopan parlamentille ja neuvostolle kertomuksen toiminnan kulusta heti kun sillä on käytössään tietoja kahdesta ensimmäisestä soveltamisvuodesta. 6 artikla Yksityiskohtaiset säännöt tämän asetuksen soveltamisesta annetaan asetuksen (ETY) N:o 2727/75(3) 26 artiklassa sekä maataloustuotteiden yhteistä markkinajärjestelyjä koskevien muiden asetusten vastaavissa säännöksissä säädettyä menettelyä noudattaen. 7 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä joulukuuta 1987. Neuvoston puolesta Puheenjohtaja L. TØRNÆS (1) EYVL N:o C 318, 30.11.1987 (2) EYVL N:o L 94, 28.4.1970, s. 14 (3) EYVL N:o L 281, 1.11.1975, s. 1